Motoris pleeg selfmoord op Chapmanspiek‘n Argieffoto van Chapmanspiekrylaan. (Foto: Chapman’s Peak Drive/Twitter) Die Kaapstadse verkeersdienste het bevestig ŉ motoris wat Sondag by ŉ kloof op Chapmanspiek afgery het, het selfmoord gepleeg. Maxine Bezuidenhout, woordvoerder van Kaapstad se verkeersdienste, het gesê hulle het ŉ noodoproep ontvang van die motoris se seun, waarin hy gesê het die man dreig om selfmoord te pleeg. Polisielede, asook lede van die Nasionale Seereddingsinstituut (NSRI), is inderhaas na die toneel ontplooi. Volgens Bezuidenhout is daar gevind dat ŉ man wél oor ŉ afgrond afgery het. Hy is op die toneel dood verklaar. Reddingswerkers het daarna ure lank gespook om die man se liggaam te probeer herwin. Sers. Noloyiso Rwexana, Wes-Kaapse polisiewoordvoerder, het gesê geen gemene spel word in die 80-jarige man se dood vermoed nie. Ure tevore is ŉ 21-jarige vrou uit ŉ kloof gered nadat sy sowat 13 m ver op die Leeukop-staproete geval het. Die vrou het op ŉ lysie te lande gekom en op ŉ gevaarlike plek gelê terwyl daar op hulp gewag is. Sterk wind het boonop aanvanklik die reddingspoging bemoeilik. “Die pasiënt is ernstig beseer en het gevorderde lewensondersteuning nodig gehad,” het Shawn Herbst, woordvoerder van Netcare 911, gesê. ŉ Lugambulans van die Wes-Kaapse gesondheidsdepartement het die jong vrou op die berg opgepik en na ŉ wagtende ambulans geneem van waar sy na ŉ hospitaal vervoer is, het hy gesê. Reddingswerkers in KwaZulu-Natal het nagenoeg twee uur lank gestap om die vrou na veiligheid te bring. (Foto: Rescue Care) In KwaZulu-Natal het reddingspanne nagenoeg twee uur lank gestap om ŉ vrou, wat Sondag op ŉ rots digby die Molweni-rivier buite Durban gegly het en ernstig beseer is, na veiligheid te dra. Volgens Herbst het die 39-jarige vrou ernstige kop- en nekbeserings opgedoen. Lede van Netcare 911, Rescue Care, Rescuetech, die polisie én metropolisie het saamgewerk om die vrou veilig uit die kloof te kry. Hulle moes aanvanklik sowat 2 km ver stap om die vrou te bereik. Nadat sy op die toneel gestabiliseer is, moes die reddingswerkers sowat twee uur lank voetslaan om haar na ŉ punt te neem waar ŉ Netcare-helikopter haar veilig kon oplaai en na ŉ hospitaal neem, het hy gesê. Garrith Jamieson, woordvoerder van Rescue Care, het gesê die vrou het vermoedelik tussen die rotse gespring toe sy geval het en beseer is.